arnastofnun/IGC-2024 huggingface dataset:
Þingræður haldnar á Alþingi Íslendinga

Magnús Guðmundsson Jeg get ekki látið vera að undrast nokkuð, að þetta frv. skuli fram komið, þar sem tvö frv. eru fyrir um breytingu á sömu lögunum, og hefði Ed. átt að steypa einhverju af þeim saman, ef hún á annað borð hefir ætlað frv. að ganga fram. Þetta frv. breytir engu, nema óverulega færslu á milli flokka í vörutollslögunum, og eru það aðallega þrennskonar vörur, sem lækka dálítið við það, sem sje seglgarn, strigi og femisolía. En jeg get ekki ímyndað mjer, að þetta muni nokkru verulegu, og er mjög óheppilegt að vera að hringla í vörutollslögunum svona á hverju þingi. Svo á frv. þetta ekki að gilda nema til ársloka 1921. Jeg hygg, að Ed. hafi hleypt þessu frv. hingað til þess að það lognaðist út af. Ein breyting er í frv., sem er þess verð, að henni sje veitt eftirtekt, og það er að tolla farþegabifreiðar eins og vefnaðarvöru. Þar kemur fram óbeinlínis viðurkenning Ed. um rjettmæti sjerstaks tolls af bifreiðum, eins og fjárhagsnefnd þessarar deildar vildi láta leggja á þær. En Ed. hefir þótt betur við eiga að gera þær að vefnaðarvöru. Annars er nokkurt vafamál, hvað átt er við með farþegabifreiðum. Ef átt er við þær bifreiðar einar, sem taka farþega fyrir borgun, getur leikið nokkur vafi á, hverjar það sjeu, því ekki sjest það á þeim. Fjárhagsnefnd er mótfallin frv., og er það að eins til að tefja tímann að láta það ganga lengra, ef deildin er nefndinni sammála um, að frv. eigi ekki að ganga fram. Og jeg skal bæta því við, að það kemur dálítið undarlega fyrir, ef þrenn lög um breytingu á sömu lögunum verða staðfest af konungi, öll frá sama þinginu, og ef til vill sama daginn, og sitt gjald í hverju frv. Væri slíkt óþarfi og óhæfa. Jeg legg því til, að frv. verði felt nú þegar.

Björn Kristjánsson Jeg vildi að eins skjóta því fram, að í dag er til 3. umr. í Ed. frv. um hækkun á vörutolli, og tel jeg óheppilegt að fella þetta frv. fyr en útsjeð er um það, hvernig hinu frv. reiðir af, og því hyggilegra að vísa því til nefndar.

Magnús Guðmundsson Jeg hygg, að það geti ekki komið til mála, að frv. verði felt í Ed., því gjaldhækkanirnar voru einmitt teknar úr þessu frv. og settar inn í frv. það, sem nú er í hv.Ed., og tel jeg því alveg hættulaust að fella þetta frv.
Þingræður haldnar á Alþingi Íslendinga

forseti: Eins og dagskrá þessa fundar ber með sjer, liggur ekkert sjerstakt mál fyrir á fundinum. Ekki ætla jeg mjer heldur að fara að telja upp þau mál, er þessi þingdeild eða þingið í heild sinni hefir haft til meðferðar; það mun verða gert á fundi sameinaðs Alþingis í dag. Hins vil jeg minnast, sem engum getur blandast hugur um, að þetta þing hefir haft óvenjulega mörg og mikilsverð mál með höndum, og í ýmsum greinum markað nýjar brautir. Þótt ýms hinna merkustu mála hafi ekki verið til lykta leidd á þessu þingi, mun því ekki verða með sanngirni mótmælt, að þingmenn yfirleitt hafi starfað með alúð og haft einlægan vilja á að vinna þjóðinni gagn. En hversu mjög sem stefnurnar eru ólíkar og skoðanirnar skiftar, má eiga það víst, að allra hugur sameinast í þeirri ósk, að þeir, sem þingsætin skipa í okkar stað, eftir næstu kosningar, beri gæfu til að leiða stórmálin til farsællegra lykta fyrir land og lýð, og alls yfir vinna að heill og hagsæld fósturjarðarinnar. Í fundarlok finn jeg mjer skylt að þakka öllum háttvirtum þingmönnum þessarar deildar fyrir góðvild og umburðarlyndi, og óska þeim öllum gæfu og gengis. Segi jeg svo þessum síðasta fundi deildarinnar slitið.
Þingræður haldnar á Alþingi Íslendinga

Þessir þingmenn sátu neðri deild: 1. Benedikt Sveinsson, þm.N.-Þ. 2. Bjarni Jónsson, þm. Dala. 3. Björn Hallsson, 2. þm.N.-M. 4. Einar Þorgilsson, 1. þm. G.-K. 5. Eiríkur Einarsson, 1. þm. Árn. 6. Gísli Sveinsson, þm. V.-Sk. 7. Gunnar Sigurðsson, 1. þm. Rang. 8. Hákon Kristófersson, þm. Barð. 9. Jón Auðunn Jónsson, þm. Ísaf. 10. Jón Sigurðsson, 2. þm. Skagf. 11. Magnús Guðmundsson, 1. þm. Skagf. 12. Magnús Kristjánsson, þm. Ak. 13. Magnús Pjetursson, þm. Stranda. 14. Ólafur Proppé, þm. V.-Ísf. 15. Pjetur Jónsson, þm. S.-Þ. 16. Pjetur Ottesen, þm. Borgf. 17. Pjetur Þórðarson, þm. Mýra. 18. Sigurður Stefánsson, þm.N.-Ísf. 19. Stefán Stefánsson, 1. þm. Eyf. 20. Sveinn Björnsson, 1. þm. Reykv. 21. Sveinn Ólafsson, 1. þm. S.-M. 22. Þorleifur Guðmundsson, 2. þm. Árn. 23. Þorleifur Jónsson, þm. A.-Sk. 24. Þorsteinn Jónsson, 1. þm.N.-M. 25. Þórarinn Jónsson, 2. þm. Húnv. Voru allir þessir til þings komnir og á fundi. En óskipað var að sinni í deildinni sæti 2. þm. Reykv., með því að sameinað Alþingi hafði metið þá kosningu ógilda. Elsti maður deildarinnar, Sigurður Stefánsson, þm.N.-Ísf., tók forsæti, til þess að gangast fyrir kosningu forseta deildarinnar, og kvaddi þá Gísla Sveinsson, þm. V.-Sk. og Þorstein Jónsson, 1. þm.N.-M., sjer til aðstoðar sem skrifara.

Bjarni Jónsson Jeg verð af hrærðum hug að þakka traust það, sem mjer er sýnt ár eftir ár með því að fela mjer þetta virðulega embætti. Nú er jeg kominn að fótum fram, og staðan er vandasöm, en þó hygg jeg, að jeg nenni ekki að segja af mjer þingmensku þess vegna. Var þessu næst gengið til kosninga á skrifurum deildarinnar og hlutfallskosning viðhöfð. Tveir listar komu fram. Á öðrum, er merktur var A, stóð Þorsteinn Jónsson, en á hinum, B-listanum, var Gísli Sveinsson. Lýsti forseti þá rjett kjörna skrifara deildarinnar Þorstein Jónsson, 1. þm.N.-M., og Gísla Sveinsson, þm. V.-Sk.
Þingræður haldnar á Alþingi Íslendinga

Hinn nýkjörni forseti gekk þá til forsetastóls og ávarpaði deildina með þessum orðum: Jeg þakka starf það, er mjer hefir verið falið á hendur, og vil jafnframt leyfa mjer að bjóða velkomna hina nýju þingmenn, sem hjer taka sæti. Það er kunnugt, að hjer í næsta sal hefir Alþingi reist merki tveim mönnum. Er annar þeirra Jón forseti, er markaði á sinn skjöld: Aldrei að víkja; en hinum megin er Magnús Stephensen, er markað hafði á sinn skjöld: Festina lente, er merkir: Kapp er best með forsjá. Það hefir verið vilji vor hjer um undanfarin ár að láta efri deildina vera forsjálnina hjer á þingi. Það hefir verið mikið um það deilt, hvort betra væri að hafa þingið tvískift eða í einu lagi, en reynslan hefir ávalt sýnt, að í hinni stóru málstofu hefir kappið oft fengið að ráða, en forsjálnin setið að stjórn í efri deild, og vildi jeg segja það, um leið og jeg býð hina nýju menn velkomna, að vjer höfum reynt af vorum litla mætti að láta þetta verða svo, að þjóð vorri mætti verða fyrir bestu. Þá ljet forseti ganga til kosningar um fyrri varaforseta. Kosningin fór svo, að Guðmundur Ólafsson hlaut 5 atkv. Halldór Steinsson 4 atkv. Guðjón Guðlaugsson 2 atkv. og Hjörtur Snorrason 1 atkv., en 1 seðill var auður. Var kosningin því endurtekin. Hlaut þá kosningu Guðmundur Ólafsson, 1. þm. Húnv., með 7 atkv. Halldór Steinsson hlaut 6 atkv. Því næst ljet forseti fara fram kosningu annars varaforseta. Fór kosningin á þessa leið: Karl Einarsson hlaut 6 atkv. og Halldór Steinsson 5 atkv., en 2 seðlar voru auðir. Var því kosningin endurtekin, og urðu úrslitin hin sömu, sem við fyrstu kosningu. Fór þá fram bundin kosning milli þeirra Karls Einarssonar og Halldórs Steinssonar, og fór enn á sömu leið. Lýsti forseti þá yfir því, að kjörinn væri annar varaforseti Karl Einarsson, þm. Vestm., með 6 atkv. Þessu næst voru kosnir skrifarar deildarinnar, að viðhafðri hlutfallskosningu. Einn listi var borinn fram, með nöfnum tveggja manna, eða jafnmargra og kjósa skyldi, og lýsti forseti þá rjett kjörna skrifara deildarinnar, en þeir voru þessir: Sigurður Hjörleifsson Kvaran, 2. þm. S.-M., og Hjörtur Snorrason, 5. landsk.þm.
Þingræður haldnar á Alþingi Íslendinga

Bjarni Jónsson Jeg leyfi mjer, utan dagskrár, að hreyfa máli, sem tekið var til meðferðar á mjög fjölmennum kjósendafundi, sem haldin var hjer í bænum í gærkveldi. Það er þess efnis, að skora á þing og stjórn að láta kosningu hjer í Reykjavík fara fram á sem skemstum fresti, og var þriðudagurinn tiltekinn. Jeg vildi vita, hvort deildinni þætti ekki ráð að sinna þessari áskorun kjósendafundarins. Jeg taldi mjer skylt að hreyfa máli þessu. Hins vegar er tíminn naumur, og af því að jeg heyri sagt, því miður, að auglýst sje, hve nær kosningin skuli fram fara, þá vildi jeg stinga upp á því, að fresturinn verði styttur. Það er litið svo á, að framboðsfresturinn sje óþarflega langur, því að sá verður áreiðanlega ekki kosinn hjer í Reykjavík, sem getur eigi aflað sjer lögmæltrar meðmælendatölu fyrir þriðjudag.

Forseti: Umræður um þetta mál verða ekki leyfðar, nema leyfð verði afbrigði frá þingsköpum, og þarf til þess leyfi ráðherra og samþykt ¾ hluta deildarmanna. Ber jeg það því undir forsætisráðherra og þingdeildina, hvort afbrigði skuli leyfð.

Pjetur Jónsson Jeg er því mótfallinn að fresturinn sje styttur og að þingdeildin skifti sjer nokkuð af málinu. Þá leitaði forseti afbrigða frá þingsköpum, og voru þau leyfð af forsætisráðherra, en þeirra synjað af deildinni með 10:12 atkv., að viðhöfðu nafnakalli, og sögðu já: G. Sv., H. K., M. G., M. P., Ó. P., P. O., P. Þ., S. St., Sv. B., Þorst. J., B. J., E. Þ. nei: Gunn. S., J. A. J., J. S., P. J., St. St., Sv. Ó., Þorl. J., B. H., E. E., B. Sv. Þrír þm. (M. K., Þorl. G. og Þór. J.) greiddu ekki atkv.
Þingræður haldnar á Alþingi Íslendinga

Hinn nýkjörni þm. vann síðan eið að stjórnarskránni.

Á 2. fundi beggja deilda, fimtudaginn 12. febr., skýrðu forsetar frá, hvor í sinni deild, að þessir væru ráðnir starfsmenn Alþingis af forsetum öllum í sameiningu: Í skrifstofu: Jón Sigurðsson frá Kaldaðarnesi, Árni Sigurðson cand. theol. og Pjetur Lárusson söngkennari (til prófarkalestrar). Skjalavörður og afgreiðslumaður: Kristján Kristjánsson kennari. Innanþingsskrifarar: Í Nd.: Sigurður Guðmundsson (prestur), Jón Thoroddsen, Davíð Stefánsson, Þórbergur Þórðarson, Vilhelm Jakobsson og Sigurður Jónasson. Í Ed. og Sþ.: Páll Eggert Ólason, Vilhjálmur Þorsteinsson, Sigurður Thoroddsen og Dýrleif Árnadóttir. Í lestrarsal: Ólafía Einarsdóttir og Petrína Jónsdóttir, sinn hálfan daginn hvor. Símaverðir: Gunnar G. Björnson og Þór Oddsson, sinn hálfan daginn hvor. Verðir: Magnús Gunnarsson, Björn Vigfússon og Þorlákur Davíðsson. Þingsveinar: Axel Blöndal, Halldór Sigurbjörnsson, Þorsteinn Þorsteinsson, Stefán Bjarnason, Björn Hjaltested og Eggert Waage. III. Stjórnarskifti. Á 14. fundi í Nd., fimtudaginn 26. febr., áður gengið væri til dagskrár, mælti
Þingræður haldnar á Alþingi Íslendinga

forseti: Fundur þessi er boðaður til þess að úrskurða kosningu hv.þm. Vestm. (K. E.), sem ekki kom til þings fyr en í gær.

Frsm. kjörbrjefanefndar (Gísli Sveinsson) Jeg hefi að eins að tilkynna fyrir hönd kjörbrjefanefndar, að hún hefir fengið í hendur kjörbrjef hv.þm. Vestm. (K. E.), og er ekkert við það að athuga. Nefndin leggur því til, að hv. Alþingi taki kosningu þingmannsins gilda.
Þingræður haldnar á Alþingi Íslendinga

Forsætisráðherra (J. M.) Frv. þetta er nú óbreytt eins og það var lagt fyrir síðasta þing. Þá var að vísu ekki mikið við það gert, heldur var, ef svo mætti segja, því vísað til stjórnarinnar aftur, og því barið við, að búningur þess væri ekki sem heppilegastur. Auðvitað má deila um málfærið á frv., en ekki get jeg viðurkent það, að það sje þannig, að hið háa Alþingi hafi ástæðu til að vísa frv. á bug þess vegna. Frv. er samið af lagadeild háskólans, og þykir mjer rjett, að það komi fram í þeim búningi, sem það þar hefir fengið. En jeg vona, að háttv. deild láti þetta ekki verða því til hindrunar, að taka frv. nú til athugunar, þótt tilmælum síðasta þings að þessu leyti hafi ekki verið sint, enda er þeim hv.þm., sem nú skipa allsherjarnefnd þessarar hv. deildar, vel trúandi til þess að breyta búningi frv., ef þurfa þykir. - Hins vegar býst jeg ekki við því, að frv. verði breytt mikið að efni til. Það er svo vel hugsað og undirbúið, bæði af aðalhöfundi þess hjer og þeim nefndum á Norðurlöndum, sem samið hafa frv., sem hann hefir farið eftir, að hjer verða sennilega ekki gerðar á því stórfeldar breytingar eða bætur, þótt einstök atriði geti auðvitað valdið ágreiningi. Alveg sama máli er í rauninni að gegna um hin tvö stjórnarfrv., sem nú eru á dagskrá, og þarf jeg því ekki frekar um þau að ræða að sinni. En þegar væntanlegar brtt. koma frá nefndinni, er fyrst tími til að ræða einstök atriði.

Jóhannes Jóhannesson Jeg vil láta þess getið, í sambandi við þetta mál, að aðalástæða þess, að það varð ekki útrætt nje afgreitt frá allsherjarnefnd þessarar deildar í fyrra, var sú, að nefndin var svo önnum kafin við önnur störf, að þessi frv. komust ekki að. Jeg hefi að vísu ekki fyrir mjer nú skrá yfir störf nefndarinnar, en vona þó, að hv.þm. sjeu þau svo kunn, að þeir virði nefndinni til vorkunnar, þótt hún hafi ekki getað afgreitt þessi mál þá.

Forsætisráðherra (J. M.) Jeg viðurkenni fyllilega, að allsherjarnefnd hefir venjulega alt of mikið að starfa. Í mínum augum eru því orð hv.þm. Seyðf. (Jóh. Jóh.) fullgild afsökun, að því er það snertir. En í nál. kom þó meira fram það, að ganga þyrfti betur frá frv. en gert var, sjerstaklega orðfærinu. Ef til vill stafar þetta sjerstaklega frá þeim hv.þm., sem í fyrra var falin sjerstök athugun frv. Annars vona jeg, að á þessu þingi verði nefndin ekki svo störfum hlaðin, að hún fái ekki annað þessum frv.

Forseti: Jeg get, sem forseti deildarinnar, borið um það, að allsherjarnefnd hafði í mjög mörgu að snúast og margt að starfa, og vil bæta því við, að hún vann það vel og á alt lof skilið fyrir.
Þingræður haldnar á Alþingi Íslendinga

Atvinnumálaráðherra (S. J.) Það vill svo einkennilega til, að öll mál á dagskrám í báðum deildum lúta atvinnudeild. Jeg get því ekki haft langt mál um hvert mál út af fyrir sig, enda hygg jeg, að þess gerist alls ekki þörf. Jeg skal taka það fram, að þetta frv. hefir fengið allgóðan undirbúning af læknum og byggingarfróðum mönnum. Jeg vildi helst, með leyfi hæstv. forseta, minnast á hitt frv., sem sje 2. mál á dagskrá, um leið. Frv. um einkaleyfi er gamall kunningi, eftirlegukind frá í fyrra. Hv. Nd. hafnaði hvorki frv. nje samþ. það, heldur varð það í hóp hinna „óútræddu“ mála. Skal jeg ekki lengja umr. að sinni.

Halldór Steinsson Þó að frv. ætti að rjettu lagi að fara í allsherjarnefnd, þá leyfi jeg mjer að leggja það til, að því verði vísað til mentamálanefndar, sökum þess, að allsherjarnefnd er ávalt um of störfum hlaðin, en mentamálanefnd hefir á hinn bóginn litlu að sinna.

Forseti: Jeg styð till.hv.þm. Snæf. (H. St.), með því að frv. heyrir að nokkru leyti undir starfssvið mentamálanefndar.

Forseti: Jeg vil leyfa mjer að gera það að till. minni, að frv. verði vísað til fjárhagsnefndar. því í henni á sæti hv. 2. þm. G.-K. (B. K.), sem jeg veit að hefir kynt sjer málið mjög rækilega.
Þingræður haldnar á Alþingi Íslendinga

Forsætisráðherra (J. M.) Það hefir verið venja að hafa 2. umr. um tillögur, er hafa í sjer fólgnar fjegreiðslur. Mjer virðist því, ef hv. flutningsmenn hafa ekki á móti því, rjettast að hafa 2 umr. um till.

Flm. (Gísli Sveinsson) Jeg fyrir mitt leyti get fallist á það að hafa 2 umr., ef það þykir nauðsynlegt vegna fjárhagsatriðisins.
Þingræður haldnar á Alþingi Íslendinga

Flm. (Björn Kristjánsson) Jeg hefi fátt að segja um þetta frv., með því að aðalástæðurnar sjást í frv., sem jeg hefi gert nokkuð greinilegri greinargerð fyrir en vant er, af því að hjer er um nýmæli að ræða. En þó að jeg flytji frv., þá á jeg ekki hugmyndina nema að nokkru leyti. - Eiríkur prófessor Briem kom með frv. líks efnis til landsstjórnarinnar, þegar jeg átti þar sæti, og þótt meiri hluti stjórnarinnar vildi ekki sinna því, þótti mjer og hefir altaf þótt hún svo góð, að jeg hafði hana altaf í huga. En í stað þess, að í frv. upphaflega var rentunni ætlað að ná til allra stjetta og að eins til kvenna, hefi jeg breytt frv. þannig, að erfingjarentan gangi til vinnuhjúa, sem verið hafa 5 ár í ársvist eftir 16 ára aldur. Eru með þessu slegnar tvær flugur í einu höggi; bæði er þetta styrkur fyrir söfnunarsjóðinn og hefur ársvinnumensku til hærra veldis. Jeg vænti, að hv. deild og þing fallist á frv., og er jeg viss um það, að þegar þjóðin veit, að 10 vinnuhjú geta fengið þennan styrk árlega, þá verði það til þess að auka virðinguna fyrir vinnumensku. Og er þá stefnt í rjetta átt, því að það er mín skoðun, að ársvist vinnuhjúa sje eins nauðsynlegur skóli og herskylda annara landa. Jeg hefði gjarnan viljað vísa frv. til einhverrar nefndar, þar sem sæti ætti lögfræðingur, af því jeg er ekki viss um, hvort ekki þurfi ákvæði um hegning fyrir röng vottorð, sem húsbændur kynnu að gefa, og hefir mjer þá dottið í hug fjárveitinganefnd, því þar er lögfræðingur.

Jóhannes Jóhannesson Jeg vona, að frv. verði vísað til fjárhagsnefndar, því að hjer er um atriði að ræða, sem varðar hag landssjóðs. Þetta er líka viðkunnanlegra fyrir þá sök, að flm. á þar sæti, og þótt þar sje enginn lögfræðingur, þá virðist það vandalaust nefndinni að leita álits lögfræðings um atriði, sem hún er í vafa um.
Þingræður haldnar á Alþingi Íslendinga

Forseti: Þar sem eigi hefir fengist nægur meiri hluti til þess, að afbrigðin verði leyfð, kemur þetta mál eigi til umræðu.

Frsm. kjörbrjefanefndar (Gísli Sveinsson) Kjörbrjefanefndin hefir ekki haft tök á að koma saman á fund til að rannsaka plögg þessarar kosningar. En af því að svo sjerstaklega stendur á, að að eins einn hefir verið í kjöri, og sýnilegt er, að ekkert er að athuga við kjörbrjefið, vil jeg, ef enginn meðnefndarmanna andmælir því, leggja til fyrir hönd nefndarinnar, að kosningin verði tekin gild. Um leið og jeg óska hinn nýkjörna fulltrúa Reykjavíkur velkominn, skal jeg geta þess, að hvorki jeg nje nefndin hefir tekið afstöðu til þess, hvort hinn nýkjörni þm. skuli teljast fyrri eða síðari þm. Reykv. Mönnum er kunnugt um, að sá þm., sem hefir setið hjer og nú situr fyrir Reykjavík, komst inn sem fyrri þm., en kosning 2. þm. varð ógild dæmd. En við endurtekna kosning varð sá þm. einn í kjöri og því sjálfkjörinn. Um þetta atriði gerir nefndin enga tillögu, og verður hv. Alþingi að ráða fram úr því.
Þingræður haldnar á Alþingi Íslendinga

Flm. (Einar Árnason) Jeg hefi leyft mjer að leggja þetta litla frv. fram fyrir háttv. deild, samkvæmt eindreginni beiðni hlutaðeigandi hreppsnefnda. Um Kjarna er það að segja, að hann er eign Akureyrarbæjar og að öllu nytjaður þaðan. Ætti mál þetta því að vera auðsótt hvað hann snertir. Aftur eru Hamrar eign ríkissjóðs. En sje Kjarni lagður undir lögsagnarumdæmi bæjarins, verður land Hamra eins og fleygur í miðju bæjarlandinu. Þess vegna varð það að samkomulagi milli sveitar- og bæjarstjórnar, að báðar jarðirnar yrðu lagðar undir bæinn. Bæjarstjórn Akureyrar og hreppsnefnd Hrafnagilshrepps hafa gert með sjer samning, og eru öll aðalatriði hans tekin upp í frv. það, er hjer liggur fyrir hv. deild. Jeg verð að líta svo á, að samkv. sveitarstjórnarlögunum eigi sýslunefnd Eyjafjarðarsýslu nokkurn íhlutunarrjett í málinu, og því hefi jeg sett 4. gr. inn í frv. Jeg geri sem sje ráð fyrir, að sýslunefndin geri kröfu til bæjarfjelagsins um einhverja fjárhæð í eitt skifti fyrir öll. En þar sem samningur þessi var gerður í síðastl. nóvembermánuði, hefir eigi unnist tími til, að sýslunefnd fjallaði um málið. Annars virðist mjer frv. þetta svo einfalt, að engin þörf sje á nefnd. Og geri því enga tillögu um það.

Sigurður Hjörleifsson Kvaran Mjer er sönn ánægja að heyra það, að mál þetta er orðið að kappsmáli þar nyrðra, og það af þeim hreppi, er harðast barðist gegn því fyrir einum áratug, að Akureyrarbær fengi jörðina Kjarna keypta. Þykir mjer það því ánægjulegra, sem jeg áður hefi verið við málið riðinn. Og er það ósk mín, að það nái fram að ganga. Salan á Kjarna varð að deilumáli hjer í deildinni fyrir einum áratug, og mun jeg ekki rifja það upp, þar sem allir þeir, er þá sátu hjer, eru horfnir úr deildinni, nema jeg. Það er sagt um sannleikann, að hann eigi stundum örðugt uppdráttar, en sigri þó að lokum. Eins er um vitið, að það er og á stundum nokkuð síðbært. Hjer hefir þó tekist á 10 árum að milda kala þann, er af málinu reis, og skipa því að lokum á vænlegan hátt. Óska jeg hv. 2. þm. Eyf. (E. Árna.) til hamingju með flutning þessa máls og vona, að frv. nái fram að ganga.

Atvinnumálaráðherra (S. J.) Jeg er ekki á móti frv. þessu í sjálfu sjer. En rjettara fyndist mjer að hrapa eigi svo að því, að álits sýslunefndar yrði ekki leitað. Sýndist mjer rjett að leita samþykkis sýslunefndar áður en mál þetta yrði útkljáð á þingi. Það mun og vera vani um slík mál. Jeg sje, að þetta muni vera áhugamál, en drátturinn þýddi þá ekki annað en það, að málið drægist til næsta þings, án þess að skaða málið til framgangs þá.

Halldór Steinsson Þar sem mál þetta er öllum deildarmönnum ókunnugt, nema tveimur, finst mjer full ástæða til þess að vísa því til nefndar, og þá helst allsherjarnefndar. Tek jeg undir með hæstv. atvinnumálaráðherra (S. J.), að vanalega muni vera leitað álits sýslunefndar um slík mál.
Þingræður haldnar á Alþingi Íslendinga

Magnús Pjetursson Aðalflm., hv.þm. V.-Sk. (G. Sv.), er forfallaður, en jeg sje enga ástæðu til þess að fjölyrða um till. Vona jeg, að hv.þm. sýni sama áhuga í máli þessu sem við fyrri umr. og að till. fái eindregið samþykki allra.
Þingræður haldnar á Alþingi Íslendinga

forseti: Jeg skal leyfa mjer að lesa upp yfirlit um störf þessa aukaþings, og hefir skrifstofan samið. Er það á þessa leið: Fundir. Í neðri deild 19 Í efri deild . 18 Í sameinuðu þingi 7 Alls 44 Mál. Stjórnarfrumvörp lögð fyrir Nd. .. 9 Stjórnarfrumvörp lögð fyrir Ed. .. 6 15 Þingmannafrv. borin fram í Nd. 24 Þingmannafrv. borin fram í Ed. 3 27 Þingsál.till. bornar fram í Nd 11 Þingsál.till. bornar fram í Ed 4 Þingsál.till. bornar fram í Sþ. ... 3 18 Mál til meðferðar alls 60 Úrslit mála. 1. Afgreidd sem lög: a. Stjórnarfrumvörp 8 b. Þingmannafrumvörp 11 19 2. Þingsályktanir samþyktar: a Afgr. til ríkisstjórnarinnar .. 12 b. Um skipun nefndar 1 13 3. Vísað til ríkisstjórnarinnar: Þingmannafrumvörpum 4 4. Felt: Þingmannafrumvarp 1 5. Tekið aftur: Þingsályktunartillögur 2 Yfir um 39 Handan að 39 6. Ekki útrætt: a. Stjórnarfrumvörp 7 b. Þingmannafrumvörp 11 c. Þingsályktunartillögur ........ 3 21 Alls 60

forseti: Þótt þing þetta hafi að eins verið stutt aukaþing, mun það lengi í minnum haft, með því að það hefir af Alþingis hálfu lagt síðustu hönd á hina fyrstu stjórnarskrá konungsríkisins Íslands. Jeg veit, að jeg tala fyrir munn allra þingmanna, er jeg læt í ljós þá ósk mína og von, að stjórnarskrá þessi reynist landinu giftudrjúg, og að íslenska þjóðin megi taka miklum og skjótum framförum í siðmenningu og verklegum efnum í skjóli hennar. Loks vil jeg leyfa mjer að óska hv.þm., er heima eiga utan Reykjavíkur, góðrar heimferðar og gleðilegrar heimkomu, og oss öllum þess, að vjer megum allir hittast aftur á næsta reglulega Alþingi heilir og kátir.

Bjarni Jónsson Jeg beiðist þess, að bókuð verði svo feld yfirlýsing frá mjer, að þar sem í Nd. hafa verið haldnir 19 fundir, 18 í Ed. og 7 í Sþ., og á þeim fundum afgr. 19 lög og 13 þingsályktunartill., og þar sem til þessarar afgreiðslu hefir þurft 57 sinnum afbrigði frá þingsköpunum í Nd., 68 sinnum í Ed. og 7 sinnum í Sþ., eða samtals 132 sinnum, þá tel jeg, í nafni kjördæmis míns, slík vinnubrögð alls eigi tryggileg fyrir þjóðina.

Forseti: Jeg skal sjá um, að þetta verði bókað.

Forsætisráðherra (J. M.) Jeg lýsi yfir því, í nafni og umboði hans hátignar konungsins, að þessu 32. löggjafarþingi Íslendinga er slitið.

Sigurður Jónsson Lengi lifi hans hátign, konungur vor, Kristján hinn Tíundi! Tóku þingmenn undir þau orð með níföldu húrrahrópi. Var síðan af þingi gengið.